《寄陈玉叔十韵》
明代·胡应麟

尚忆燕台别，长歌蜀道行。元龙原侠气，仲举最高名。

露冕千岩秀，褰帷万岫明。地邻巴妇穴，天近夜郎城。

灌口花相待，峨嵋树若迎。海棠开四座，杜宇逐双旌。

望阙依星象，登楼试晚晴。朱衣群吏谒，彩笔众僚惊。

赋属扬雄和，诗从杜甫评。支机有片石，一为问君平。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。